Toshkentda “Birga kulishaylik” ko‘rgazmasi tashkil etildi

O‘zbekiston Badiiy akademiyasi Toshkent Fotosuratlar uyida “Birga kulishaylik” deb nomlangan ko‘rgazma tashkil etildi. Bu haqda O‘zA ma’lum qildi.

Ko‘rgazmadan ko‘zlangan maqsad inson kamoloti, taraqqiyotiga g‘ov bo‘layotgan ayrim illatlar, kamchiliklarni hajv yordamida san’at ixlosmandlariga ko‘rsatishdan iboratdir.

Ko‘rgazmada Mahmud Eshonqulov, Radik Azizov, Nikolay Popov, Jahongir Mirzo, Farrux Teshayev singari karikaturachi rassomlarning ijod namunalari tomoshabinlar e’tiboriga havola etilgan. Ushbu suratlar kundalik hayotda uchraydigan kamchiliklar, inson fe’l-atvoridagi kulgi va hazilga moyil jihatlarni ta’sirchan va yorqin tarzda aks ettirgani bilan ahamiyatlidir.